Mobilnú aplikáciu Karlovej Vsi využíva viac ako 3700 užívateľov
Mobilná aplikácia Karlova Ves informuje obyvateľov o všetkom novom a podstatnom. Do svojich mobilných zariadení si ju stiahlo už 3711 užívateľov. Na dennej báze ju používa 2921 ľudí. Majú prístup k dôležitým informáciám o dianí v Karlovej Vsi. Aplikácia koncentruje do seba komunikačné prostriedky, ktoré Karlova Ves používa v komunikácii s jej obyvateľmi.
"Za posledný rok bol medzi užívateľmi aplikácie najväčší záujem o aktuality, kde sme zaznamenali vyše 19-tisíc zobrazení. Nasledujú správy s takmer 9-tisíc zobrazeniami a archív Karloveských novín, ktoré si touto cestou pozrelo vyše 4-tisíc užívateľov. Video správy videli takmer 2-tisícky ľudí. Možnosť napísať pracovníkom úradu využilo vyše tisíc užívateľov, z toho 159 poslalo podnet," informuje projektový manažér spoločnosti Perry Soft, ktorá aplikáciu vyvinula, Branislav Papp.
Pomocou aplikácie, ktorú Karlova Ves spustila v apríli 2019, je možné zistiť telefonický alebo e-mailový kontakt na pracoviská miestneho úradu, alebo získať informácie o kultúrnych a iných podujatiach organizovaných Karlovou Vsou. Aplikácia poskytuje užívateľom aj prístup k cestovným poriadkom spojov mestskej hromadnej dopravy. Jej prostredníctvom môžu zodpovedným predstaviteľom karloveskej samosprávy poslať správu s konkrétnym podnetom alebo pripomienkou, ku ktorým je možné pripojiť aj fotografiu či krátky text.
Správy o aktuálnom dianí v Karlovej Vsi sa užívateľom aplikácie zobrazujú v mobilnom telefóne vo forme notifikácie. Po jej otvorení sa dozvedia podrobnosti v pripojenom texte, alebo si môžu pozrieť video či fotografiu. Informácie sa zoraďujú podľa dátumu a času odoslania. Prostredníctvom aplikácie si môžu prečítať aj aktuálne číslo Karloveských novín a k dispozícii je aj ich kompletný archív.
Vizualizácia: Perry Soft